**Lisa 2 Riigimaja kasutajate hea koostöö põhimõtted**

1. **Üldised põhimõtted**
	1. Käesolev dokument reguleerib Paide Tallinna tn 18 asuva hoone (edaspidi riigimaja) ühise kasutamise põhimõtteid, mh riigimaja töö korraldamist ja juhtimist, riigimaja ruumide kasutamist, riigimaja kasutajate koostööd ning vaidluste lahendamist ja vastutust.
	2. Riigimaja eesmärgiks on pakkuda kodanikele riigi avalikke teenuseid ühest asukohast ning võimaldada riigiasutusele (edaspidi kasutajad või kasutaja) paindlikku ruumikasutust.
	3. Riigimaja toimimist koordineerib ja toetab kasutusse andja.
	4. Riigimaja suhtes tehakse otsuseid lähtuvalt koostöö ja võrdsuse põhimõttest ning riigi ressursside optimaalsest kasutuse viisist.
2. **Riigimaja töö korraldamine ja juhtimine**
	1. Riigimaja kasutamisel teevad kasutajad koostööd eesmärgiga saavutada riigimaja kasutajate huvidele vastav ja kodanikele parima riigiteenuse pakkumist võimaldav terviklik lahendus.
	2. Kasutusse andja:
		1. koordineerib kasutajate ruumide kasutamist ning teeb ettepanekuid parimate ja optimaalsete lahenduste leidmiseks;
		2. täidab oma pädevuses olevaid ülesandeid hoolikalt ning professionaalselt;
		3. kohtleb ülesannete vastuvõtmisel, samuti ülesannete täitmisel kõiki kasutajaid võrdselt ja erapooletult, lähtudes muu hulgas ka hoone ruumiprogrammi parimast võimalikust kasutamisviisist (sh arvestades riigi kinnisvarastrateegias sätestatud eesmärke);
		4. monitoorib regulaarselt kasutajate rahulolu töökeskkonnaga;
		5. esindab kasutajaid teiste isikute või asutuste ees kasutusse andja pädevuses olevate ülesannetega seotud küsimustes (sh suhtluses Riigi Kinnisvara Aktsiaseltsiga täiendavate parendustöödega seotud küsimustes).
	3. Riigimaja sujuva toimimise tagamiseks korraldab kasutusse andja kasutajate esindajatega regulaarseid koosolekuid (sh elektrooniliste vahendite kaudu), mille otsustest lähtuvalt lepitakse kokku riigimaja parim töökorraldus. Iga kasutaja võib esitada soovi koosoleku kokkukutsumiseks. Otsused võetakse vastu konsensuse alusel. Koosoleku otsused fikseeritakse vähemalt kirjalikku taasesitamist võimaldavas vormis.
	4. Kasutaja:
		1. tagab kasutusse andjale tema ülesannete täitmiseks vajaliku teabe õigeaegse esitamise;
		2. pöördub väiksemate haldusküsimuste lahendamiseks otse Riigi Kinnisvara Aktsiaseltsi poole aadressil klienditugi@rkas.ee.
3. **Riigimaja ruumide kasutamine**
	1. Riigimaja kasutamine toimub ühtsete põhimõtete alusel lähtudes mh võrdsuse põhimõttest ja parimast ruumi kasutusest.
	2. Kasutaja tagab, et tema valduses olevaid ruume kasutatakse optimaalselt ning reaalsest vajadusest lähtuvalt.
	3. Ühiste ruumide kasutamisel arvestatakse teiste kasutajatega ning vajaduse muutumisel tagatakse ruumide vabastamine broneeringust.
	4. Täiendavate parendustööde vajadus räägitakse läbi kasutusse andjaga ning finantseeritakse parendustööde iseloomust lähtuvalt.
	5. Ruumide kasutamise vajaduse muutumisest või lõpetamisest teavitab kasutaja kasutusse andjat eelnevalt kirjalikku taasesitamist võimaldaval viisil. Kasutusse andja annab kasutajale tagasiside esimesel võimalusel.
4. **Vastutus**
	1. Iga kasutaja vastutab oma tegevuse või tegevusetusega (sh seotud isikutega) tekitatud kahju eest.